als_Latn dik_Latn sag_Latn
Ushtria kineze do të reagojë me vendosmëri ndaj akteve që dëmtojnë sovranitetin e vendit. Zëdhënësi i Ministrisë së Mbrojtjes të Kinës Geng Yansheng e bëri këtë deklaratë gjatë një konference shtypi, të shtunën në Pekin. Sipas tij, po të përsëritet shkelja e hapësirës ajrore nga avionët ushtarakë të Mianmarit ose veprime të tjera që cënojnë sigurinë kombëtare dhe të drejtën sovrane të Kinës, ushtria kineze do të kundërpërgjigjet menjëherë. Zëdhënësi Geng Yansheng theksoi se Zëvendëskryetari i Komitetit Fan Changlong në një bisedë telefonike me komandantin e përgjithshëm të ushtrisë së Mianmarit Min Aung Hlaing, i ka kërkuar shtetit fqinj të shohë me seriozitet incidentin, të nisë hetimet dhe të dënojë autorët."
Sipas zëdhënësit, lideri ushtarak i Mianmarit premtoi zhvillimin e hetimeve të përbashkëta me palën kineze dhe dënimin e përgjegjësve. Ndërkohë, ai konfirmon se trupat ushtarake kineze do të forcojnë më tej patrullimet dhe mbrojtjen e banorëve në zonat kufitare me Mianmarin, për të ruajtur rendin dhe sigurinë në këtë rajon.
Që nga 8 marsi, gjatë konfliktit të armatosur midis forcave qeveritare të Mianmarit dhe forcave të armatosura popullore është shkelur disa herë hapësira ajrore nga avionët ushtarakë dhe ka patur sulme me bomba në territorin e Kinës, duke shkaktuar të vrarë dhe të plagosur nga popullsia kineze. (Zhang Yan)
als_Latn als_Latn als_Latn